《霜前白雁》
明代·黄儒炳

白雁联翩起朔方，云烟万里更微茫。体轻似怯金河冷，声急翻愁玉塞长。

阵过中宵迷月色，影流平渚乱波光。那堪早信横秋度，摇落蒹葭夜夜霜。

作者简介：（?—1626）明广东顺德人，字士明。万历三十二年进士。授翰林编修。官至吏部左侍郎。屡忤魏忠贤。天启六年，魏良卿封肃宁伯，儒炳知事不可为，即日告归，寻卒。